Onthou jy nog vir Francois en Elizabeth Fourie?Die sangpaar Elizabeth en Francois Fourie het diep spore getrap in Afrikaanse musiekliefhebbers se harte. (Foto: Verskaf) As jy hou van Afrikaanse musiek is die kans goed dat jy die treffer “Wil jy dans, Carina?” onthou, maar kan jy glo dit is nou al meer as 30 jaar sedert Francois en Elizabeth Fourie die musiekbedryf met dié treffer oorrompel het? Maroela Media het met die sangpaar gesels oor die mooiste herinneringe en grootste treffers uit hulle meer as drie dekades in die musiekbedryf. Op ŉ vraag oor wat die suksesresep agter “Wil jy dans, Carina?” was, skerts Francois hy wens hulle het geweet, want dan sou hulle beslis nog minstens tien sulke liedjies geskryf het. “Elizabeth was in daardie jare betrokke by transkripsiemusiek en ŉ platemaatskappy het van haar te hore gekom. Ons is genooi om deel van hul kommersiële projek te word en het ŉ paar duette opgeneem. ‘Wil jy dans, Carina?’ het op kant B van die plaat verskyn,” vertel Francois. ŉ Radiostasie het die liedjie egter gou opgeraap en dit het só gewild geword dat die platemaatskappy die plaat se omslag en naam moes verander omdat die snit die treffer geword het waarna almal soek. Elizabeth glo die X-faktor van so ŉ treffer bly ŉ geheim. “Jy maak die liedjie en gee dit vir die mens; hulle besluit self om dit ŉ treffer te maak.” Tog meen sy die langlewendheid van dié liedjie kan toegeskryf word aan ŉ heerlike wysie en woorde wat inhoud het waarmee mense kan identifiseer. “Die aanbieding is ook belangrik. Ons is getroud, baie gelukkig saam en beste maats – ek dink iets daarvan blyk as ons hierdie liedjie saam op die verhoog sing. “Dié liedjie het vir ons die pad oopgemaak na ŉ loopbaan wat ons nooit beplan het nie, maar dit is ŉ bonus wat ons tot vandag toe nog koester. “En ja, ek is dikwels aangespreek as Carina,” vertel Elizabeth. Nog ŉ treffer wat Elizabeth en Francois albei na aan die hart lê is “Meer as woorde”. Die publiek het dié liedjie as die treffer van die jaar aangewys op die destydse Radio Suid-Afrika. “Ons het baie bekende kunstenaars daardie jaar uitgestof met dié liedjie. Ons was werklik trots daarop en dit was vir my ŉ heerlike verrassing,” vertel Elizabeth. “Van Vredendal tot Beestekraal” en “Droommelodie” is later ook in dieselfde program as naaswenners aangewys. Elizabeth en Francois Fourie saam met hulle twee dogters Minnette (links) en Liezel (middel). (Foto: Verskaf) Die Fouries bedien ook mense deur geestelike musiek en Elizabeth is goed bekend vir haar kinderliedjies. “Die kinderliedjies het natuurlik ontstaan terwyl ons eie kinders nog jonk was. Nou het ons twee dogters hul eie kinders, maar hulle bly steeds my inspirasie,” sê Elizabeth trots. Sy het liedjies vir programme soos Siembamba en Wielie Walie geskryf. Die goue status wat haar kindermusiekalbum, My beste Jesus liedjies, verwerf het, is iets wat haar steeds baie na aan die hart lê. “ŉ Mens moet onthou die Afrikaanse kindermusiekmark is klein, maar die mark vir Afrikaanse geestelike kindermusiek is selfs kleiner.” Elizabeth en Francois glo hul musiek het deur die jare vir hulle soveel vriende gebring. “Jy weet, in al die jare wat ons die land plat getoer het, is ons nog altyd weer teruggenooi na ŉ dorp waar ons opgetree het. Ons het ou customers en dit is ŉ lekker gevoel.”